Keywords

Summary



Keywords

1. Bendrijos prekių ženklas – Atsisakymas, panaikinimas ir negaliojimas – Santykinio negaliojimo pagrindai – Ankstesnio tapataus arba panašaus prekių ženklo, įregistruoto tapačioms arba panašioms prekėms ar paslaugoms, buvimas – Galimybė supainioti su ankstesniu prekių ženklu – Ginčijamo Bendrijos prekių ženklo savininkas, turintis jam tapatų prekių ženklą ir pirmenybę, palyginti su ankstesniu prekių ženklu – Nereikšmingumas

(Tarybos reglamento Nr. 40/94 8 straipsnio 1 dalies b punktas ir 2 straipsnis, ir 52 straipsnio 1 dalies a punktas)

2. Bendrijos prekių ženklas – Procedūros nuostatos – Faktinių aplinkybių tyrimas savo iniciatyva – Anuliavimo procedūra – Tik nurodytų pagrindų tyrimas – Šalių pareiga nurodyti pagrindžiančius faktus ir įrodymus

(Tarybos reglamento Nr. 40/94 52 straipsnis ir 74 straipsnio 1 dalis)

3. Bendrijos prekių ženklas – Apeliacinė procedūra – Apeliacija, pateikta dėl Tarnybos padalinio sprendimo – Nagrinėjimas apeliacinėje taryboje – Apimtis – Protesto arba anuliavimo procedūra – Tik nurodytų pagrindų tyrimas

(Tarybos reglamento Nr. 40/94 74 straipsnis)

4. Bendrijos prekių ženklas – Bendrijos prekių ženklo sąvoka ir įgijimas – Santykiniai atmetimo pagrindai – Ankstesnio tapataus arba panašaus prekių ženklo, įregistruoto tapačioms arba panašioms prekėms ar paslaugoms, savininko protestas – Galimybė supainioti su ankstesniu prekių ženklu – Žodiniai prekių ženklai TELETECH GLOBAL VENTURES ir TELETECH INTERNATIONAL

(Tarybos reglamento Nr. 40/94 8 straipsnio 1 dalies b punktas)

Summary

1. Nors per registracijos pripažinimo negaliojančia procedūrą Reglamento Nr. 40/94 dėl Bendrijos prekių ženklo 52 straipsnio 1 dalies a punkto prasme Vidaus rinkos derinimo tarnyba (prekių ženklams ir pramoniniam dizainui) turi įsitikinti ankstesnės teisės, kuria paremtas prašymas pripažinti registraciją negaliojančia, buvimu, jokia reglamento nuostata nenumato, kad Tarnyba pati atlieka negaliojimo ar panaikinimo pagrindų, galinčių nulemti šios teisės negaliojimą, įvertinimą. Be to, Reglamentas Nr. 40/94 nenumato, kad dėl prekių ženklo su prioritetine data ankstesnio prekių ženklo atžvilgiu, kuriuo paremtas prašymas pripažinti registraciją negaliojančia ir kuris yra identiškas ginčijamam Bendrijos prekių ženklui, buvimo toje pačioje teritorijoje pastarasis galėtų būti pripažintas galiojančiu, net jei yra priežastis panaikinti šį Bendrijos prekių ženklą.

Todėl atsižvelgiant į Reglamento Nr. 40/94 formuluotę jokių teisinių pasekmių neturi aplinkybė, kad ginčijamo Bendrijos prekių ženklo savininkas yra tapataus ir atitinkamoje teritorijoje plačiai žinomo prekių ženklo, kuris yra prioritetinis ankstesnio prekių ženklo atžvilgiu, savininkas.

(žr. 29–30 punktus)

2. Kaip numatyta Reglamento Nr. 40/94 dėl Bendrijos prekių ženklo 74 straipsnio 1 dalies pabaigoje, procedūros dėl santykinių atsisakymo registruoti paraiškas pagrindų atveju Vidaus rinkos derinimo taryba (prekių ženklams ir pramoniniam dizainui) nagrinėja tiktai šalių nurodytus pagrindus ir pateiktus prašymus. Jei šios nuostatos formuluotė tam tikrais atvejais gali būti aiškinama taip, kad ji numato tik protesto procedūras, santykinio negaliojimo pagrindai, įtvirtinti Reglamento Nr. 40/94 52 straipsnyje, aiškiai daro nuorodą į šio reglamento 8 straipsnį, kuris nustato santykinius atsisakymo registruoti pagrindus. Lygiai taip pat kaip santykinius atsisakymo registruoti pagrindus per protesto procedūras, santykinius negaliojimo pagrindus Tarnyba nagrinėja tik esant nagrinėjamo ankstesnio prekių ženklo savininko prašymui. Dėl to registracijos pripažinimo negaliojančia procedūrai, susijusiai su santykiniu negaliojimo pagrindu, iš esmės galioja tie patys principai kaip ir protesto procedūroms. Visų pirma šalims tenka pareiga pateikti naudingų faktinių aplinkybių ir įrodymų. Dėl to Reglamento Nr. 40/94 74 straipsnio 1 dalies pabaiga taip pat taikoma anuliavimo procedūroms, susijusioms su santykiniais negaliojimo pagrindais pagal šio reglamento 52 straipsnį.

(žr. 64–65 punktus)

3. Iš funkcinio tęstinumo principo tarp apeliacinių tarybų ir Vidaus rinkos derinimo tarnybos (prekių ženklams ir pramoniniam dizainui) padalinių, priimančių sprendimus pirmojoje instancijoje, išplaukia, kad pirmosios privalo išnagrinėti, remdamosi visomis reikšmingomis teisinėmis ir faktinėmis aplinkybėmis, ar tuo metu, kai priimamas sprendimas dėl apeliacijos, gali būti teisėtai priimtas naujas sprendimas, kurio rezoliucinė dalis yra tokia pati kaip ir skundžiamo sprendimo. Kita vertus, procedūrų dėl santykinių atsisakymo registruoti pagrindų arba dėl santykinių negaliojimo pagrindų atveju funkcinis tęstinumas nesukuria nei pareigos, nei galimybės Apeliacinei tarybai išplėsti santykinių negaliojimo pagrindų nagrinėjimo faktų, įrodymų ar pagrindų, kurių šalys nepateikė nei Anuliavimo skyriuje, nei Apeliacinėje taryboje, atžvilgiu.

(žr. 69 punktą)

4. Yra galimybė, kad tikslinė visuomenė, kurią sudaro smulkių ar stambių Prancūzijos įmonių vadovai ar atsakingi darbuotojai, mokantys anglų kalbą geriau nei vidutiniškai, žodinį žymenį TELETECH GLOBAL VENTURES, kuris kaip prekės ženklas buvo įregistruotas „informacijos telefonu paslaugoms; multimedijos paslaugoms kitų bendrovių klientams, kurios apima telefonines paslaugas, elektroninį paštą ir paslaugas, susijusias su pasauliniu kompiuterių tinklu, siekiant padėti kitoms bendrovėms parduoti jų prekes ir paslaugas; pagalbai kitoms bendrovėms parduodant ar išnuomojant jų prekes ar paslaugas telefonu, elektroniniu paštu ir per pasaulinį kompiuterių tinklą; atsakymams į kitų bendrovių klientų telefonu, elektroniniu paštu ir per pasaulinį kompiuterių tinklą pateiktus klausimus“ ir „telekomunikacijos paslaugoms“, priklausančioms Nicos klasifikacijos 35 ir 38 klasėms, supainios su žodiniu prekių ženklu TELETECH INTERNATIONAL, anksčiau įregistruotu Prancūzijoje „inžinerijos paslaugoms, susijusioms su komercijos ar reklamos vadyba ir ryšių su klientais ir (arba) telefono skambučių centrų vadyba (klientų sąrašų vadyba, paslaugų, užsakymų, logistinės pagalbos paslaugos, techninė pagalba, skambučių centrų įrengimas) ir visoms su tuo susijusioms paslaugoms“, priklausančioms toms pačioms klasėms, todėl kad nurodytos paslaugos yra iš dalies tapačios ir iš dalies panašios ir todėl kad žymenys, dėl kurių kilo ginčas, taip pat yra panašūs, žodis „teletech“ suprantamas kaip dominuojantis Bendrijos prekių ženklo ir ankstesnio Prancūzijos prekių ženklo elementas. Todėl vartotojas, susidūręs su nagrinėjamais prekių ženklais, labiausiai įsimins žodį „teletech“, einantį jų pradžioje, ir juos gali tiesiogiai supainioti.

(žr. 78–79, 96–97 punktus)